**НАЕТИ ЛИЦА И СРЕДНА БРУТНА РАБОТНА ЗАПЛАТА**

**В ОБЛАСТ СЛИВЕН ПРЕЗ ПЪРВОТО ТРИМЕСЕЧИЕ НА 2024 ГОДИНА**

По предварителни данни на Националния статистически институт броя на **наетите лица по трудово и служебно правоотношение** в област Сливен към края на март 2024 г. се увеличава с 0.3 хил., или с 0.7%, спрямо края на декември 2023 г., като достигат 37.3 хиляди (фиг. 1).

Спрямо края на четвъртото тримесечие на 2023 г. наетите лица в обществения сектор се увеличават с 1.1% (достигат до 11.9 хил.), а в частния сектор - с 0.6% (достигат до 25.4 хил.).

**Фиг. 1. Наети лица по трудово и служебно правоотношение в област Сливен**

**към края на декември 2023 и март 2024 година**

Спрямо края на декември 2023 г. най-голямо намаление на наетите лица по трудово и служебно правоотношение в абсолютна стойност е регистрирано в икономическите дейности „Строителство“, „Професионални дейности и научни изследвания“ и „Транспорт, складиране и пощи“.

Най-голямо увеличение на наетите лица се наблюдава в икономическите дейности: „Хуманно здравеопазване и социална работа“, „Преработваща промишленост“ и „Други дейности“.

В края на март 2024 г. наетите лица по трудово и служебно правоотношение в област Сливен са с 1.2% повече в сравнение със същия период на предходната година, като в обществения сектор те се увеличават с 4.2%, а в частния сектор намаляват с 0.2%.

В структурата на наетите лица по икономически дейности най-голям е относителният дял на наетите по трудово и служебно правоотношение в дейностите „Преработваща промишленост“ - 27.7%, „Търговия; Ремонт на автомобили и мотоциклети“ - 15.3% и „Хуманно здравеопазване и социална работа“ - 12.4%.

В област Сливен **средната брутна месечна работна заплата** през първото тримесечие на 2024 г. е 1 607 лв., при 2 198 лв. средна за страната.

В сравнение с останалите области на страната, по показателя средна брутна месечна работна заплата през първото тримесечие на 2024 г., област Сливен се нарежда на 22-ро място. Най-висока средна работна заплата получават наетите в област София (столица) - 3 037 лв., а най-ниска - в областите Благоевград - 1 435 лв., Смолян - 1 466 лв. и Силистра - 1 490 лева.

През първото тримесечие на 2024 г. средната месечна работна заплата за област Сливен се е увеличила спрямо четвъртото тримесечие на 2023 г. с 1.6%, като за обществения сектор средната месечна заплата бележи спад с 6.8% и достига 1 981 лв., а в частния нараства със 7.5%, достигайки 1 432 лева.

През първото тримесечие на 2024 г. средната месечна работна заплата за област Сливен нараства с 16.0% в сравнение с първото тримесечие на 2023 година (фиг. 2).

**Фиг. 2. Средна брутна месечна работна заплата по тримесечия в област Сливен**

Най-висока средна брутна месечна заплата получават наетите в секторите "Производство и разпределение на електрическа и топлинна енергия и на газообразни горива", „Добивна промишленост“ и „Образование”.

**Методологични бележки**

Данните са получени от тримесечното Наблюдение на наетите лица, отработеното време, средствата за работна заплата и други разходи за труд, което има за цел да изследва текущото състояние и динамика на основни аспекти на пазара на труда.

Наблюдението е репрезентативно, като се използва стратифицирана случайна извадка от предприятия. Генералната съвкупност се стратифицира по следните критерии: териториален признак - 28 административни области, икономическа дейност по КИД-2008 и размер на предприятието, според броя на наетите лица.

Повече информация и данни за наетите лица, отработеното време, средствата за работна заплата и други разходи за труд са достъпни в Информационна система „Инфостат“ (<https://infostat.nsi.bg/infostat/pages/module.jsf?x_2=93>) и на сайта на НСИ, раздел „Пазар на труда“ ([http://www.nsi.bg/node/3920/](http://www.nsi.bg/bg/content/3920/%D0%BA%D1%80%D0%B0%D1%82%D0%BA%D0%BE%D1%81%D1%80%D0%BE%D1%87%D0%BD%D0%B0-%D1%81%D1%82%D0%B0%D1%82%D0%B8%D1%81%D1%82%D0%B8%D0%BA%D0%B0-%D0%BD%D0%B0-%D0%B7%D0%B0%D0%B5%D1%82%D0%BE%D1%81%D1%82%D1%82%D0%B0-%D0%B8-%D1%80%D0%B0%D0%B7%D1%85%D0%BE%D0%B4%D0%B8%D1%82%D0%B5-%D0%B7%D0%B0-%D1%82%D1%80%D1%83%D0%B4)).